RESOLUCIÓN do 26 de xaneiro de 2004, da Dirección Xeral de Xustiza, pola que se lle dá publicidade ó acordo entre a Administración da Comunidade Autónoma galega e as centrais sindicais UGT, CIG, CC.OO., CSI-CSIF e SPJ-USO, con representación entre o persoal da Administración de xustiza destinado nesta comunidade, para a mellora do funcionamento da xustiza no marco do artigo 12 do Real decreto 1909/2000, do 24 de novembro.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 03/02/2004

A Administración da Comunidade Autónoma de Galicia e as centrais sindicais representativas do persoal ó servicio da Administración de xustiza, no marco da mesa sectorial de negociación deste colectivo, negociaron determinados programas de actuación e a correlativa contraprestación retributiva no marco do vixente artigo 12 do Real decreto 1909/2000, do 24 de novembro, polo que se fixa o complemento de destino.
Na devandita negociación, entre a Consellería de Xustiza, Interior e Administración Local e as centrais sindicais UGT, CIG, CC.OO., CSI-CSIF e SPJ-USO, acordaron os obxectivos e plans de actuación, que se porán en vigor nos termos acordados, e que por medio de anexo se fan públicos.
Polo exposto, esta dirección xeral
DISPÓN:
Publica-lo acordo entre a Administración da Comunidade Autónoma galega e as centrais sindicais UGT, CIG, CC.OO., CSI-CSIF E SPJ-USO, con representación entre os funcionarios ó servicio da Administración de xustiza en Galicia, para a mellora do servicio público da xustiza no marco do artigo 12 do Real decreto 1909/2000, do 24 de novembro, que se insire a continuación como anexo.
Santiago de Compostela, 26 de xaneiro de 2004.
Juan José Martín Álvarez
Director xeral de Xustiza
ANEXO
Acordo entre a Administración da Comunidade Autónoma galega e as centrais sindicais UGT, CIG, CC.OO., CSI-CSIF e SPJ-USO, con representación entre os funcionarios ó servicio da Administración de xustiza en Galicia, para a mellora do servicio público da xustiza no marco do artigo 12 do Real decreto 1909/2000, do 24 de novembro.
Polo Real decreto 2397/1996, do 22 de novembro, prodúcese o traspaso de funcións e servicios da
Administración do Estado á Comunidade Autónoma de Galicia en materia de medios persoais ó servicio da Administración de xustiza, funcións e servicios que asume a Comunidade Autónoma de Galicia.
A Lei orgánica 19/2003, do 23 de decembro, de modificación da Lei orgánica do poder xudicial, concreta un ambicioso e profundo proxecto de reforma da Administración de xustiza expresado no Pacto de Estado para a xustiza do 28 de maio do 2001, que persegue o establecemento dunha xustiza moderna e aberta ós cidadáns, que actúe con rapidez, eficacia e calidade. Esta reforma comprende o deseño dunha nova estructura da oficina xudicial, que inclúe a modernización dos métodos de organización do traballo, así como a creación de novos corpos de funcionarios, en que se potencia a súa profesionalización e formación.
Neste novo modelo da oficina xudicial correspóndelle á Consellería de Xustiza, Interior e Administración Local xogar un papel esencial, en particular en relación coa introducción da relación de postos de traballo do persoal dos corpos nacionais de funcionarios de médicos forenses, así como dos novos corpos de xestión procesual e administrativa, tramitación procesual e administrativa e auxilio xudicial, ó servicio na Administración de xustiza en Galicia, que deberá recolle-los principios de modernización, eficiencia e mellora da calidade da atención ó cidadán, así como o de equiparación retributiva dos funcionarios ó servicio da Administración de xustiza en Galicia cos funcionarios da Administración autonómica.
Tras esta reforma, a Lei orgánica do poder xudicial dedica o seu libro VI a regula-lo estatuto xurídico dos funcionarios ó servicio da Administración de xustiza. En concreto, o título VI deste libro regula o réxime retributivo. Sen embargo, ata o momento en que se determine a contía das retribucións previstas neste título, a disposición transitoria quinta da Lei orgánica 19/2003 declara a vixencia do réxime das anteriores normas reguladoras. Entre estas normas atópase o Real decreto 1909/2000, do 24 de novembro, polo que se fixa o complemento de destino dos funcionarios ó servicio da Administración de xustiza.
O artigo 12 do dito real decreto establece que polo cumprimento de obxectivos establecidos nos programas concretos de actuación que determine, como sería o caso, o órgano equivalente á Dirección Xeral de Relacións coa Administración de Xustiza na Comunidade Autónoma con competencias asumidas, poderán percibir ata un máximo de 16 puntos mensuais. A determinación destes programas precisa da previa negociación coas organizacións sindicais máis representativas e asociacións profesionais, oído o Consello Xeral do Poder Xudicial, e dentro das cantidades asignadas orzamentariamente para eles.
Neste senso, a Consellería de Xustiza, Interior e Administración Local e as organizacións sindicais máis representativas no sector UGT, CIG, CC.OO., CSI-CSIF e SPJ-USO
ACORDAN:
Primeiro.-Establecer un programa de actuación, no marco do artigo 12 do Real decreto 1909/2000, coa finalidade de acadar unha mellora da atención ó cidadán e do rendemento na prestación do servicio público da Xustiza.
O ámbito subxectivo do programa comprende os integrantes dos corpos de funcionarios ó servicio da Administración de xustiza dependentes da Comunidade Autónoma de Galicia, así como os funcionarios interinos que presten servicios en postos reservados ós ditos corpos de funcionarios.
Segundo.-Establece-los seguintes obxectivos do programa de actuación:
a) Implicación do funcionario no labor común do centro de traballo, co apoio mutuo en momentos determinados para a realización de tarefas equivalentes. Procurarase especialmente que as curtas ausencias dun ou varios funcionarios por enfermidade ou outros motivos afecten o mínimo posible ó rendemento da oficina, evitando acudir a reforzos e interinidades.
b) Colaboración e cumprimento das instruccións dos órganos competentes en materia de organización do traballo, de xestión de recursos humanos e de medios materiais, especialmente no eido dos programas e actuacións para a optimización do gasto corrente dos xulgados e tribunais, con principal atención naqueles tendentes á racionalización do gasto en comunicacións telefónicas e telegráficas, locomocións por medio de taxis, material consumible e outros.
c) Implicación no eido da normalización lingüística e en garanti-lo cumprimento dos dereitos lingüísticos dos usuarios.
d) Utilización das novas tecnoloxías, con cumprimento do Código de conducta de usuarios das aplicacións informáticas da Administración de Xustiza.
e) Implicación na prestación dunha atención de calidade ó cidadán, con cumprimento das previsións da Carta de dereitos dos cidadáns ante a xustiza; así como no cumprimento da normativa vixente respecto da identificación do funcionario de cara ó cidadán.
Terceiro.-Tódolos funcionarios quedan incorporados ó ámbito do programa establecido polo presente acordo, salvo que expresamente manifesten o contrario, sen que a dita manifestación impida a súa incorporación futura.
Co obxecto da actualización e seguimento do programa, solicitarase a colaboración dos titulares ou secretarios para que lle remitan á Dirección Xeral de Xustiza comunicación das alteracións das circunstancias deste por cambios de destino dos funcionarios, baixas voluntarias no programa, así como por incumprimento dos obxectivos establecidos. A comunicación enténdese sen prexuízo das facultades de inspección do seguimento do programa polos órganos competentes.
O incumprimento do programa dará lugar á suspensión da aplicación deste para o funcionario implicado, o que determina a non percepción do complemento retributivo no mes correspondente ó incumprimento. O incumprimento reiterado -entendendo por tal o que teña lugar en dous meses consecutivos ou tres alternos nun período de seis mesesdará lugar á exclusión do programa, sen que o funcionario implicado poida admitirse de novo ata que transcorran seis meses.
Cuarto.-En concepto do complemento previsto no artigo 12 do Real decreto 1909/2000, por cada mes completo de actuación os funcionarios incorporados ó programa percibirán na súa nómina:
1. No período comprendido entre xaneiro do ano 2004 ata xuño do mesmo ano, ambos inclusive, a cantidade de 70 euros/mes.
2. No período comprendido entre xullo ata decembro do ano 2004, ambos inclusive, o complemento será de 80 euros/mes.
3. No período comprendido entre xaneiro de 2005 e a data de efectividade do complemento específico previsto no artigo 519.3º da Lei orgánica do poder xudicial, en relación co previsto no artigo 516.B).1º b) e nas disposicións transitorias cuarta e décimo quinta da mesma lei, a cantidade de 90 euros/mes.
No caso de xornada reducida ou cesamento percibirase, se procede a reducción de haberes, a parte proporcional das cantidades previstas anteriormente. No caso de baixas ou licencias regulamentarias, este complemento percibirase nas mesmas condicións que as demais retribucións complementarias.
Quinto.-Con relación á negociación prevista no artigo 519.3º da Lei orgánica do poder xudicial, na redacción xa vixente dada pola Lei orgánica 19/2003, a cantidade de 90 euros mensuais, máis os 428 euros anuais por efectivo con carácter xeral a cada funcionario da Administración de xustiza que se establecen no acordo da Mesa Sectorial de Retribucións e Emprego do Ministerio de Xustiza do 31-10-2003, quedan consolidadas como mínimo do futuro complemento específico por funcionario; este mínimo incrementarase cos actuais complementos xa consolidados recollidos no artigo 516 alínea B. 1º b) da Lei orgánica 6/1985, do poder xudicial. Todo isto sen prexuízo doutras novas contías que se poidan negociar polo dito complemento.
Sexto.-O presente acordo entrará en vigor a partir do 1 de xaneiro do ano 2004, trala correspondente tramitación, e estenderá a súa vixencia ata a data indicada no punto 3 do punto cuarto.
Sétimo.-Constituirase unha comisión de seguimento deste acordo, con funcións de información, seguimento e asesoramento, formada por un membro de cada organización sindical asinante -podendo ter cada un deles o correspondente substituto- e un número igual de representantes da Administración.
Santiago de Compostela, 23 de xaneiro de 2004.
Pola Administración autonómica: Jesús Carlos Palmou Lorenzo.
Polas organizacións sindicais asinantes: UGT, Pedro Galán Horro; CIG, Delmiro Durán Garrido; CC.OO., Ángel Garmendia Díaz; CSI-CSIF, Manuel Díaz Mato; SPJ-USO, Manuel Pena Rivadulla.